J. Slabý, poslanec: (2008-11-06):
Podľa § 35a ods. 1 uvedeného zákona činnosť a hospodárenie pozemkového fondu kontroluje jedenásťčlenná rada. Členov rady volí a odvoláva Národná rada Slovenskej republiky, a to šiestich členov na návrh vlády Slovenskej republiky a piatich členov na základe princípu pomerného zastúpenia politických strán a politických hnutí, za ktoré boli poslanci zvolení do Národnej rady Slovenskej republiky na návrh Výboru Národnej rady Slovenskej republiky pre pôdohospodárstvo, životné prostredie a ochranu prírody. Funkčné obdobie členov rady je tri roky. Vychádzajúc z uvedeného požiadal som listom politické strany a politické hnutia o zaslanie návrhov. Predsedovia politických strán a politických hnutí a kluby poslancov Národnej rady Slovenskej republiky, za ktoré boli poslanci zvolení do Národnej rady Slovenskej republiky predložili Výboru Národnej rady Slovenskej republiky pre pôdohospodárstvo, životné prostredie a ochranu prírody návrhy kandidátov. Do stanoveného termínu výbor dostal tieto návrhy kandidátov na členov Rady Slovenského pozemkového fondu: Štefan Herman za stranu SMER  – sociálna demokracia, Peter Marčulinec Slovenská národná strana, Ján Bodnár Ľudová strana – Hnutie za demokratické Slovensko, Ján Golian Slovenská demokratická a kresťanská a únia – Demokratická strana, Dagmar Valúchová Kresťanskodemokratické hnutie a Richárd Hamerlik Strana maďarskej koalície. Výbor Národnej rady Slovenskej republiky pre pôdohospodárstvo, životné prostredie a ochranu prírody prerokoval predložené návrhy a konštatoval, že kandidáti spĺňajú všetky náležitosti a predložené návrhy sú v súlade s príslušnými ustanoveniami zákona č. 285/2008 Z. z., ktorým sa mení a dopĺňa zákon Slovenskej národnej rady č. 330/1991. Výbor vo svojom uznesení č. 299 z 9. septembra 2008 odporučil Národnej rade Slovenskej republiky, aby v prvom bode konštatovala, že predložené návrhy spĺňajú ustanovené podmienky a sú v súlade s príslušnými ustanoveniami zákona č. 285/2008 Z. z., ktorým sa mení a dopĺňa zákon Slovenskej národnej rady č. 330/1991. V druhom bode, aby zvolila podľa § 35a ods. 1 zákona č. 285/2008 Z. z., ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o doplnení niektorých zákonov v bode A na návrh vlády Slovenskej republiky šiestich členov Rady Slovenského pozemkového fondu a v bode B na návrh Výboru Národnej rady Slovenskej republiky pre pôdohospodárstvo, životné prostredie a ochranu prírody piatich členov Rady Slovenského pozemkového fondu, aby v bode 3 voľbu členov Rady Slovenského pozemkového fondu na návrh výboru uskutočnila tajným hlasovaním podľa § 39 ods. 9 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, aby po štvrté uskutočnila druhé kolo voľby v prípade, že v prvom kole nebude zvolený potrebný počet členov z navrhovaných kandidátov v súlade so schváleným volebným poriadkom o voľbe a odvolávaní členov Rady Slovenského pozemkového fondu. Ďalej. Vláda Slovenskej republiky predložila dňa 29. októbra 2008 návrh na voľbu šiestich členov Rady Slovenského pozemkového fondu, ktorými sú Ing. Jozef Kolesár, Ing. Miloslav Šebek, Ing. Marián Čakajda, Ing. Slavomír Eliaš, Dr. Ľubomír Řehák a Dr. Mária Gajdošová. Výbor Národnej rady Slovenskej republiky pre pôdohospodárstvo, životné prostredie a ochranu prírody na svojej 43. schôdzi dňa 29. októbra 2008 prerokoval návrh vlády na voľbu členov Rady Slovenského pozemkového fondu a vo svojom uznesením č. 325 konštatoval, že predložené návrhy spĺňajú ustanovené podmienky a sú v súlade s príslušnými ustanoveniami zákona č. 285/2008 Z. z., ktorým sa mení a dopĺňa zákon Slovenskej národnej rady č. 330/1991. Výbor teda odporučil Národnej rade Slovenskej republiky v bode jeden konštatovať, že predložené návrhy spĺňajú ustanovené podmienky a sú v súlade s príslušnými ustanoveniami zákona č. 285/2008 Z. z., ktorým sa mení a dopĺňa zákon Národnej rady Slovenskej republiky č. 330/1991 Zb. V bode B odporúča zvoliť podľa § 35a ods. 1 zákona č. 285/2008 Z. z., ktorým sa mení a dopĺňa zákon Slovenskej národnej rady č. 330/1991 Zb. a o doplnení návrhov na návrh vlády Slovenskej republiky šiestich členov Rady Slovenského pozemkového fondu. V bode tri. Voľbu členov Rady Slovenského pozemkového fondu na návrh vlády uskutočniť verejných hlasovaním s tým, že o každom kandidátovi sa bude hlasovať osobitne podľa § 39 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Ďakujem, pán predseda, otvorte, prosím, rozpravu.